**Završna (četvrta) sjednica drugog saziva Partnerskog vijeća Grada Zagreba**

Radi promjena do kojih je došlo u razdoblju od završetka konačnog nacrta (ožujak 2017.), u ljetnom periodu pristupilo se ažuriranju statističkih i drugih dostupnih podataka u Razvojnoj strategiji Grada Zagreba za razdoblje do 2020. godine. Izmjene nisu utjecale na samu koncepciju dokumenta, te je nakon provedenih aktivnosti ponovo sazvana završna sjednica Partnerskog vijeća kako bi se ispunili preduvjeti za upućivanje ovog strateškog razvojnog dokumenta u proceduru razmatanja i usvajanja od strane predstavničkog tijela. Završna (četvrta) sjednica drugog saziva Partnerskog vijeća Grada Zagreba održala se 5. rujna 2017. u ZgForumu.

Nakon uvodnog pozdrava prof.dr.sc. Mladena Vedriša, predsjednika Partnerskog vijeća prisutnima se obratila Sanja Jerković, pročelnica Gradskog ureda za strategijsko planiranje i razvoj Grada, koja se osvrnula na razlog sazivanja sjednice - kako bi se još jednom prodiskutirao sadržaj konačnog prijedloga Razvojne strategije Grada Zagreba. Pročelnica je naglasila da su neki dijelovi Strategije ažurirani pošto je izrada dokumenta dugotrajan proces, te je u periodu izrade došlo do nekih promjena (npr. otvorenje novog terminala Zračne luke Zagreb). Prisutne članovi Partnerskog vijeća pozvani su da daju prijedloge kako bi se materijal ažurirao i završio te kako bi taj konačni nacrt Razvojne strategije zatim mogao uputiti proceduru usvajanja u Gradsku skupštinu Grada Zagreba.

Na temelju prijedloga koji su članovi Partnerskog vijeća Grada Zagreba primili uz materijale za ovu sjednicu (ažurirana Konačna verzija Razvojne strategije Grada Zagreba za razdoblje do 2020. godine, zapisnik s 3. sjednice Partnerskog vijeća Grada Zagreba, mišljenje o konačnoj verziji Razvojne strategije) prihvaćen je Zapisnik s prošle sjednice Partnerskog vijeća, a priloženi dnevni red je jednoglasno usvojen.

Članovima Partnerskog vijeća Sonja Sočivica prezentirala je kronologiju provedenih aktivnosti na izradi Razvojne strategije, te rezime izmjena i dopuna unesenih u svrhu ažuriranja dokumenta. Na kraju prezentacije najavljeni su daljnji koraci: izmjene i dopune po zaključcima sa sjednice, oblikovanje materijala za upućivanje u proceduru usvajanja te aktivnosti koje će uslijediti po usvajanju Strategije.

Otvorena je rasprava o konačnoj verziji Razvojne strategije. Daniela Franić osvrnula se na dopune strateških projekata Kongresni centar i Pješačko-biciklistički jarunski most te prijedlog za uvrštavanje projekta Proširenje tramvajske mreže na spomenuti popis. Prijedlog predstavnika Gradskog ureda za strategijsko planiranje i razvoj Grada bio je da se navedeni projekt uvrsti u Akcijski plan, uz uvjet se usuglase potrebni parametri. Za listu strateških projekata istaknuto je da, bude li se popis dopunjavao, treba tražiti očitovanje Ministarstva zaštite okoliša i energetike o eventualnoj potrebi ponovne provedbe strateške procjene utjecaja na okoliš.

U diskusiji je također spomenuta javna rasprava za Generalni urbanistički plan Grada Zagreba, te također i najavljene izmjene Zakona o regionalnom razvoju kao i donošenje novog Zakona o sustavu strateškog planiranja i upravljanja razvojem. Predsjednik Partnerskog vijeća stavio je konačni prijedlog Razvojne strategije Grada Zagreba za razdoblje do 2020. s unesenim dopunama na glasanje te je dokument jednoglasno usvojen.